《泊黄家渡》
宋代·董嗣杲

舣舟黄家沙，寻酒聊自慰。
麦田袅露梢，果林饱霜味。
江色射逃屋，灯焰爥断纬。
徘徊强展眺，清风袭肠胃。
饮畅人痛快，说醉言不讳。
居人甘淡薄，那复羡荣贵。
但知安粗粝，了不辨泾渭。
年丰村疃乐，排忧岂无谓。
抱衾坐终夕，无事启愤悱。
清晨过邻舍，童孺见我畏。
时艰赋敛重，租外有百费。
徐徐亟开喻，喻极转歔欷。
自来闻打门，如冒鼎镬沸。
我游兴未尽，两眼渺万彙。
邻翁意度真，爱我馈饔饩。
北风吹沙暗，大地雪积未。
我衰易成悲，肉战若刺蝟。
何时洗纷争，海宇方吐气。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。